钦定古今图书集成/明伦汇编/官常典/第674卷 > 张钧
## 钦定古今图书集成/明伦汇编/官常典/第674卷 > 张钧

按《后汉书张让传》：“黄巾既作，盗贼糜沸。”郎中中山张
钧上书曰：“窃惟张角所以能兴兵作乱，万人所以乐
附之者，其源皆由十常侍多放父兄子弟婚亲宾客，
典据州郡，辜榷财利，侵掠百姓。百姓之冤，无所告诉，
故谋议不轨，聚为盗贼。宜斩十常侍，县头南郊，以谢
百姓。又遣使者布告天下，可不须师旅而大寇自消。”
天子以钧章示让等，皆免冠徒跣，顿首乞自致洛阳
诏狱，并出家财以助军费。有诏皆冠履视事如故。帝
怒钧曰：“此真狂子也！十常侍固当有一人善者不？”钧
复重上，犹如前章，辄寝不报。诏使廷尉侍御史考为
张角道者，御史承让等旨，遂诬奏钧学黄巾道，收掠
死狱中。